Museumsbygningen Kunstauktioner
Museumsbygningen Kunstauktioner, tidligere dansk auktionsfirma, grundlagt 1997 og indrettet i en enetages klassicistisk bygning fra 1920 på Kastelsvej i København; bygningen blev opført til skibsreder og generalkonsul Johan Hansens (1861-1943) store samling af billedkunst (navnet Museumsbygningen stammer herfra), og den tjente i 1960'erne som anneks for Statens Museum for Kunst.
Firmaet formidlede salg af både ældre og moderne billedkunst, kunsthåndværk og design, møbler, bøger m.m. Museumsbygningen Kunstauktioner blev i 2006 købt af internetauktionshuset Lauritz.com.